S-882/2011

Mál þetta, sem dómtekið var 3. október 2011, er höfðað samkvæmt ákæru útgefinni af lögreglustjóranum á höfuðborgarsvæðinu 7. júní 2011, á hendur B-kk-þgf T-kk-þgf H-kk-þgf B-kk-þgf, kt. 000000-0000, Þangbakka 10, Reykjavík, fyrir umferðarlaga- og fíkniefnabrot í Reykjavík með því að hafa, fimmtudaginn 30. september 2010, ekið bifreiðinni SM-349, óhæfur til að stjórna henni örugglega vegna áhrifa ávana- og fíkniefna (tetrahýdrókannabínól í blóði mældist 3,7 ng/ml) um gatnamót við Austurberg og Norðurfell, þar sem lögregla stöðvaði aksturinn og með því að hafa í vörslum sínum 1,95 g af amfetamíni.

Telst þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 1., sbr. 4. mgr. 2. gr., sbr. 1. mgr. 5. gr. og 6. gr. laga um ávana- og fíkniefni nr. 65/1974, sbr. 1. gr. laga nr. 60/1980 og 1. gr. laga nr. 13/1985, sbr. og reglugerð um ávana- og fíkniefni og önnur eftirlitsskyld efni nr. 233/2001, sbr. reglugerð nr. 490/2001 og reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Þá er krafist upptöku á 1,95 g af amfetamíni samkvæmt heimild í 6. mgr. 5. gr. laga nr. 65/1974, sbr. 2. gr. laga nr. 68/2001 og 2. mgr. 14. gr. reglugerðar nr. 233/2001.

Verjandi ákærða krefst þess aðallega að ákærði verði sýknaður af ákæru, en til vara að ákærða verði dæmd vægasta refsing sem lög leyfa. Þá krefst verjandi þess að allur sakarkostnaður, þ.m.t. málsvarnarlaun, greiðist úr ríkissjóði.

Málsatvik

Aðfaranótt fimmtudagsins 30. september 2010, klukkan 00:31, barst lögreglu tilkynning um að bifreiðinni SM-349 hefði verið ekið á umferðarskilti og umferðarstólpa á mótum Austurbergs og Norðurfells í Reykjavík. Kom fram að bifreiðinni hefði verið ekið brott af vettvangi vestur Norðurfell og um Vesturberg. Skömmu síðar komu lögreglumenn auga á bifreiðina þar sem hún var kyrrstæð við Vesturberg og stóð ákærði við hana. Í skýrslu lögreglu kemur fram að ákærði hafi verið undarlegur í tali og augasteinar hans verið samandregnir. Hafi grunur vaknað um að hann væri undir áhrifum ávana- og fíkniefna. Fram kemur að ákærði hafi sagst hafa ekið á tré á mótum Austurbergs og Norðurfells og voru ákomur á framhluta bifreiðarinnar. Þá hafi fundist poki með hvítu efni framan við bifreiðina og hafi pokinn verið þurr og volgur, en rigning var þegar þetta var.

Á vettvangi var einnig Þ-kk-nf G-kk-nf leigubifreiðarstjóri, sem kvaðst hafa orðið vitni að því er bifreiðinni var ekið á umferðarskilti og hafi hann tilkynnt slysið. Þ-kk-nf kvaðst hafa fylgt bifreiðinni eftir uns hún nam staðar í Vesturbergi. Hafi ákærði verið ökumaður bifreiðarinnar.

Ákærði var handtekinn og fluttur á lögreglustöð þar sem hann gekkst undir fíkniefnapróf, sem gaf jákvæða svörun við tetrahýdrókannabínóli. Ákærða var tekið þvagsýni klukkan 00:50 og blóðsýni klukkan 1:23. Samkvæmt matsgerð Rannsóknastofu í lyfja- og eiturefnafræði, dagsettri 3. nóvember 2010, fundust kannabínóíðar í þvagi. Þá mældist magn tetrahýdrókannbínóls í blóði 3,7 ng/ml. Loks liggur fyrir efnaskýrsla tæknideildar lögreglu, dagsett 15. október 2010, þar sem kemur fram að efnið í pokanum hafi vegið 1,95 g og greinst sem amfetamín.

Við aðalmeðferð málsins viðurkenndi ákærði að hafa ekið bifreiðinni í umrætt sinn, en kvaðst ekki hafa verið undir áhrifum ávana- og fíkniefna. Ákærði kvaðst hafa sofnað við stýri bifreiðarinnar og vaknað við áreksturinn. Hann kvaðst ekki hafa neytt kannabisefna þennan dag og ekki um nokkurt skeið þar á undan. Hann kvaðst hafa verið í annarlegu ástandi af völdum kvíðastillandi lyfs og svefnlyfs sem hann hefði tekið og nefndi ákærði lyfin buspirone og stilnoct. Þá kvaðst ákærði engar skýringar hafa á pokanum sem fannst á vettvangi og neitaði að hafa haft amfetamín í vörslum sínum.

K-kvk-nf M-kvk-nf, deildarstjóri Rannsóknastofu í lyfja- og eiturefnafræði, gaf skýrslu fyrir dóminum og gerði grein fyrir niðurstöðum matsgerðar rannsóknastofunnar. Vitnið kvað þau lyf sem ákærði sagðist hafa tekið inn ekki á nokkurn hátt geta haft áhrif á niðurstöðu mælingar rannsóknastofunnar. Um væri að ræða sérhæfðar mælingar með fleiri en einni aðferð, í blóði og þvagi. Útilokað væri að lyf sem ákærði neytti að staðaldri hefðu áhrif á niðurstöðuna. Þá kvað vitnið ómögulegt að segja nákvæmlega til um hvað langur tími hafi liðið frá því kannabis hefði verið neytt uns sýni var tekið. Þó megi slá því föstu að það hafi verið innan tveggja sólarhringa og sennilega innan sólarhrings.

G-kk-nf S-kk-nf J-kk-nf lögreglumaður kom fyrir dóminn og staðfesti lögregluskýrslu sína. Vitnið kvað ákærða hafa verið illa áttaðan, talað samhengislaust og vaðið úr einu í annað. Hann hafi staðið framan við bifreiðina og hafi pokinn með amfetamíninu fundist þar við.

Niðurstaða

Ákærði neitar sök og kveðst hvorki hafa ekið bifreiðinni undir áhrifum ávana- og fíkniefna né haft í vörslum sínum poka með amfetamíni, sem fannst á vettvangi. Samkvæmt 2. mgr. 45. gr. a. umferðarlaga telst ökumaður vera undir áhrifum ávana- og fíkniefna og óhæfur til að stjórna ökutæki örugglega mælist ávana- og fíkniefni í blóði hans eða þvagi. Fyrir liggur matsgerð Rannsóknastofu í lyfja- og eiturefnafræði þar sem kemur fram að tetrahýdrókannabínól mældist í blóði ákærða í umrætt sinn, auk þess sem kannabínóíðar fundust í þvagi. Með matsgerðinni og vitnisburði K-kvk-ef M-kvk-ef deildarstjóra telst fram komin lögfull sönnun fyrir því að ákærði hafi ekið bifreiðinni undir áhrifum ávana- og fíkniefna og að hann hafi verið óhæfur til að stjórna henni örugglega. Verður ákærði sakfelldur fyrir brot gegn 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga. Gegn eindreginni neitun ákærða, með vísan til 108. gr. og 109. gr. laga um meðferð sakamála nr. 88/2008, telst hins vegar ósannað að ákærði hafi haft í vörslum sínum 1,95 g af amfetamíni, sem fannst í poka við bifreið hans. Verður ákærði því sýknaður af ákæru að því leyti.

Ákærði er fæddur árið 1987. Hann hefur ekki sætt refsingu svo vitað sé. Þykir refsing ákærða hæfilega ákveðin 140.000 króna sekt til ríkissjóðs og komi 10 daga fangelsi í stað sektarinnar, greiðist hún ekki innan 4 vikna frá dómsbirtingu.

Dæma ber ákærða til að vera sviptur ökurétti í 12 mánuði.

Loks ber að dæma ákærða til greiðslu sakarkostnaðar að fjárhæð 157.850 krónur, þ.m.t. málsvarnarlaun skipaðs verjanda, B-kk-ef E-kk-ef hdl., 87.850 krónur að meðtöldum virðisaukaskatti.

Af hálfu ákæruvaldsins flutti málið K-kk-nf Ó-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

DÓMSORÐ:

Ákærði, B-kk-nf T-kk-nf H-kk-nf B-kk-nf, greiði 140.000 krónur í sekt til ríkissjóðs innan fjögurra vikna frá birtingu dóms þessa að telja, en sæti ella fangelsi í 10 daga.

Ákærði er sviptur ökurétti í 12 mánuði frá birtingu dómsins að telja.

Ákærði greiði 157.850 krónur í sakarkostnað, þ.m.t. málsvarnarlaun skipaðs verjanda síns, B-kk-ef E-kk-ef hdl., 87.850 krónur.

R-kvk-nf H-kvk-nf